**San Francisco-skjelvet i 1906** var et kraftig jordskjelv i San Francisco i California som fant sted tidlig om morgenen onsdag 18. april 1906. Etter jordskjelvet ødela påfølgende branner mesteparten av byen, også det av bygninger som hadde overlevd skjelvet. Dette jordskjelvet er kanskje historiens mest berømte og omtalte skjelv,[] ved siden av jordskjelvet i Lisboa 1755, som la Lisboa i Portugal totalt i ruiner.

Jordskjelvet i 1906 er antagelig blitt såpass mye omtalt fordi det var den første store naturkatastrofen som ble dokumentert med fotografier samtidig som interessen for geologi og seismologi begynte å blomstre for fullt.[]

Det offisielle antallet døde var 700, men man regner i dag med at det korrekte tallet er nærmere 3 000, de fleste i det sentrale San Francisco, 198 ble innrapportert annensteds fra. Av en befolkning på 400 000 ble 225 000 hjemløse.

Det første førskjelvet ble registrert tidlig om morgenen klokka 05:12, 18. april 1906. Selve hovedskjelvet som hadde episenter nær San Francisco by, kom drøye 20–25 sekunder senere og varte i 47 sekunder. Rystelsene var så kraftige at jordskjelvet kunne kjennes fra Oregon til Los Angeles, og så langt inn i landet som det sentrale Nevada.

I tiden etter kom det flere sterke etterskjelv, men det som la hele byen i ruiner, bokstavelig talt, var alle brannene som oppsto i forbindelse med at gassledninger under skjelvet ble ødelagt og antent. Det aller meste av vannforsyningssystemet i byen hadde naturlig nok også brutt sammen og brannvesenet sto maktesløs. Flere branner slo seg raskt sammen og ble til store flammeinferno. En journalist[*hvilken?*] poengterte at hele San Francisco sto i flammer. Brannen ødela mesteparten av bebyggelsen i sentrum, ca. 500 kvartaler.

General Frederick Funston fikk raskt erklærte unntakstilstand, og fikk etterhvert brannene under kontroll ved å sprenge i stykker bygninger rundt brannene slik at flammene sluttet å spre seg.

Bildegalleri
------------

* San Francisco City Hall 20. april 1906San Francisco City Hall 20. april 1906
* Den ødeleggende brannenDen ødeleggende brannen
* Hus ødelagt i jordskjelvetHus ødelagt i jordskjelvet

Se også
-------

* Jordskjelv
* Liste over jordskjelv

Referanser
----------

1. ↑   Amerikas forente staters geologiske undersøkelse, «Details», sist oppdatert 5. februar 2018, tittel for videre verk M 7.9 - The 1906 San Francisco Earthquake, besøkt 21. juni 2021[Hentet fra Wikidata]
2. ↑   Amerikas forente staters geologiske undersøkelse, «M 7.9 - The 1906 San Francisco Earthquake», sist oppdatert 5. februar 2018, besøkt 21. juni 2021[Hentet fra Wikidata]
3. ↑   Amerikas forente staters geologiske undersøkelse, «M 7.9 - The 1906 San Francisco Earthquake», sist oppdatert 5. februar 2018, besøkt 21. juni 2021[Hentet fra Wikidata]
4. ↑   Berkeley Seismological Laboratory, «1906 Earthquake», besøkt 21. juni 2021[Hentet fra Wikidata]

Eksterne lenker
---------------

* (en) San Francisco earthquake of 1906 – kategori av bilder, video eller lyd på Commons Rediger på Wikidata

* (en) San Francisco earthquake of 1906 – galleri av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** LCCN **·** BNF **·** BNF (data) **·** NDL
 |